Hof sê oor Grace Mugabe-immuniteitGrace Mugabe (Foto: ANA) Die hooggeregshof in Johannesburg het Maandag beslis dat die diplomatieke immuniteit wat aan Grace Mugabe toegestaan is, ter syde gestel word. Volgens Willie Spies, AfriForum se regsverteenwoordiger, het die hof beslis die toestaan van immuniteit aan Mugabe, voormalige presidentsvrou van Zimbabwe, was ongrondwetlik en moet ter syde gestel word. “Die hof het ook gelas die minister [van internasionale betrekkinge en samewerking] moet AfriForum en Gabriella Engels se regkoste betaal.” Regter Bashier Vally het in Mei argumente aangehoor in die aansoek om die hersiening en tersydestelling van die besluit van Maite Nkoana-Mashabane, destydse minister van internasionale verhoudings en samewerking, om diplomatieke immuniteit aan Mugabe te verleen. Die Suid-Afrikaanse regering en spesifiek Nkoana-Mashabane het destyds op ’n baie omstrede wyse besluit om stil-stil diplomatieke immuniteit aan Mugabe te verleen en haar só die geleentheid gegee om uit Suid-Afrika na Zimbabwe terug te keer ten einde vervolging in Suid-Afrika vry te spring. Weens die verlening van diplomatieke immuniteit kon die Nasionale Vervolgingsgesag (NVG) nie die klagtes teen Mugabe van aanranding met die doel om ernstig te beseer verder ondersoek nie en AfriForum het ’n hofaansoek van stapel gestuur om die omstrede verlening van diplomatieke immuniteit tersyde te laat stel. Die DA het ook ’n soortgelyke aansoek gebring. Gabriella Engels. Foto: ANA Spies het vroeër gesê indien die verlening van diplomatieke immuniteit ter syde gestel word, dit die weg sal baan vir die instel van strafregtelike vervolgingstappe teen Mugabe. “Indien die NVG versuim om haar te vervolg op aanklag van aanranding met die opset om ernstig te beseer, staan AfriForum se privaatvervolgingseenheid en adv. Gerrie Nel gereed om haar privaat te vervolg,” het Spies gesê. Mugabe het glo verlede jaar vir Engels, ŉ Johannesburgse model, met ŉ elektriese verlengingskoord aangeval en ernstig beseer. Engels het Mugabe daarvan beskuldig dat sy haar aangerand het toe sy Mugabe se seun in ŉ kamer in ŉ luukse hotel in Johannesburg besoek het. Die vrou voer aan Mugabe se lyfwagte het gestaan en toekyk toe sy aangerand is. Sy het verskeie foto’s op sosiale media gepubliseer van haar beweerde beserings. Nadat Engels ŉ saak van aanranding by die polisie aanhangig gemaak het, het Mugabe haar egter op diplomatieke immuniteit beroep en geweier om ŉ waarskuwingsverklaring af te lê.